Mnohé (zmeravené) frazémy sa vyskytujú iba v jedinej podobe, väčšina frazém máva však viacej podôb, a to v dôsledku existencie rozličných variantov tej istej frazémy (napr. porekadlo ''My o vlku a vlk za humny'' máva popri uvedenej podobe aj tieto ďalšie morfologické varianty: ''My o vlku a vlk za humnami. My o vlkovi a vlk za humny. My o vlkovi a vlk za humnami''. Menný výraz ''pečený varený'' máva aj pozičný variant s podobou ''varený pečený'' atď.) alebo v dôsledku existencie paradigmatických foriem frazémy (napr. ''sedieť ako na ihlách, sedím, sedíš ako na ihlách''). Všetko toto sú ustálené podoby frazémy. Ich špecifickým prípadom je existencia rozšírenej a skrátenej podoby frazémy – sú to podoby, ktoré sa vydeľujú najmä pri fakultatívnych zložkách frazémy. Popri všetkých typoch uvedených ustálených podôb frazémy existujú aj aktualizované podoby, ktoré sú výsledkom [[Term: aktualizačný zásah|aktualizačných zásahov]] do stvárnenia a zároveň aj do významu frazémy.
V oblasti využívania variantnosti zaznamenávame v sledovanom období uplatňovanie celej škály základných typov variantov frazémy (teda morfologické, syntaktické a lexikálne varianty a v súvislosti s lexikálnymi variantmi aj slovotvorné varianty a varianty s tzv. fakultatívnymi zložkami), ale popritom zisťujeme aj výskyt špecifickejších typov stvárnenia frazémy, pri ktorých tiež nejde o zásah do vecného významu frazémy, ale podoba frazémy sa aj tak z nejakej stránky mení. Máme tu na mysli najmä prípady, v ktorých sa aj pri zachovaní významu celej frazémy uplatní nejaká taká zložka, ktorá nie je pevne ustálená medzi obmieňanými zložkami, napr. ustálené je spojenie ''vyrásť z detských topánočiek, nohavičiek''. Keď na pozadí takýchto podôb niekto využije podobu ''vyrásť z detských čižmičiek, podkolienok, kabátika'', je evidentné, že tu nejde o nejako pozmenený význam, cieľom bolo iba aktuálne inovovať vonkajšie vyjadrenie toho istého obrazu. Takéto obmeny sa označujú ako tzv. frazeologické inovácie.
Mlacek, J.: O stave slovenskej frazeológie v druhej polovici 20. storočia. In: Studia Academica Slovaca 29. Prednášky XXVI. letného seminára slovenského jazyka a kultúry. Ed. J. Mlacek. Bratislava: Stimul 2000. 345 s.
tvar, v akom sa môže frazéma vyskytovať pri rešpektovaní ustáleného významu
Komisia pre výskum frazeológie pri Slovenskom komitéte slavistov
Ďurčo, P. et al.: Frazeologická terminológia. Stimul: Bratislava 1995.